Akraneskaupstaður eignast Sementsverksmiðjureitinn og mannvirki Í dag undirrituðu fulltrúar Akraneskaupstaðar , Arion banka og Sementsverksmiðjunnar ehf samninga um að bæjarfélagið eignist 5,5 ha af 7 ha athafnasvæði Sementsverksmiðjunnar , bæði mannvirki og lóðaréttindi , án endurgjalds til Sementsverksmiðjunnar . Þar með hafa málsaðilar eytt óvissu um framtíðarforræði svæðisins . Samningaviðræður sem leiddu til samnings þessa hófust í haust að frumkvæði Sementsverksmiðjunnar í ljósi þess að eigendur hennar og viðskiptabanki töldu gjaldþrot félagsins blasa við að óbreyttu . " Þegar verður hafist handa við að huga að skipulagsmálum reitsins og málið reifað á íbúaþingi á Akranesi 18. janúar 2014 , " segir í tilkynningu . Á þinginu er fyrirhugað að kynna ýmsar tillögur að nýtingu svæðisins og kalla eftir fleiri hugmyndum . " Við bæjaryfirvöldum á Akranesi blöstu þeir kostir í stöðunni að horfa á Sementsverksmiðjuna verða gjaldþrota með tilheyrandi óvissu fyrir alla sem málið varðar eða reyna að verja hagsmuni bæjarfélagsins og íbúanna með samningnum . Það er samhljóða mat fulltrúa bæjarins og annarra , sem um málið hafa fjallað , að fyrirliggjandi samningar séu bæði fjárhagslega hagkvæmari fyrir bæjarfélagið og skynsamlegri fyrir samfélagið á Akranesi til lengri tíma litið , en að aðhafast ekkert , " segir í tilkynningu frá Akraneskaupstað . Sementsverksmiðjan hefur nú verið endurskipulögð fjárhagslega og í samkomulaginu er kveðið á um að hún haldi eftir hluta reitsins til starfrækslu sementsinnflutnings næstu 15 árin . Eftir það fær sveitarfélagið einnig afhentan þann hluta lóðarinnar og þau mannvirki sem þar standa , án endurgjalds . Þá mun Sementsverksmiðjan leigja nokkur rými í verksmiðjunni af Akraneskaupstað til tveggja ára .